C 361/10
BG
Официален вестник на Европейския съюз
20.9.2022 г.
Четвъртък, 24 март 2022 r.
32. призовава Комисията да гарантира, че земеделската земя се използва главно за производство на храни и фуражи, за да се гарантира продоволствената сигурност не само за гражданите на ЕС, но и за милионите бежанци в ЕС; 33. подчертава, че наличието на силен и устойчив сектор на селското стопанство в целия ЕС и на процъфтяваща и устойчива селска среда, подкрепени от силна ОСП, са жизненоважни компоненти за посрещане на предизвикателството, свързано с продоволствената сигурност; подчертава, че селското стопанство има важна стойност за ЕС и неговото политическо и икономическо развитие и оказва огромно въздействие върху обществото чрез производството на храни, заетостта в селските райони, икономическата жизнеспособност и качеството на живот в селските райони и развитието на селските райони в по-широк смисъл; 34. призовава за незабавното прилагане на мерките срещу смущенията на пазара, предвидени в член 219 от Регламента за обща организация на пазарите (7), за да се подкрепят най-силно засегнатите сектори, и успоредно с това, за мобилизирането на резерва за кризи за тази цел; освен това призовава Комисията да бъде готова да предприеме необходимите допълнителни извънредни пазарни мерки съгласно този регламент, например да задейства член 222; 35. настоятелно призовава Комисията да осигури пълна яснота на държавите членки по отношение на клаузата за непреодолима сила в ОСП, както и в последващото законодателство; 36. счита, че макар увеличаването на производството сега да е дори още по-неотложен приоритет, националните стратегически планове следва да бъдат оценени, за да се извършат необходимите адаптации съобразно новите обстоятелства, включително използването на съответните възможности за гъвкавост, за да се увеличи площта на обработваемата земя; 37. призовава Комисията да предприеме всички необходими мерки, по-специално по отношение на държавната помощ, за да позволи необходимата подкрепа за секторите, които са най-силно засегнати от кризата; 38. призовава Комисията да разгледа възможността за изменение на Временната рамка за държавната помощ, приета през март 2020 г., за да се даде възможност на държавите членки да използват пълна гъвкавост съгласно правилата за държавна помощ в подкрепа на икономиката; 39. подчертава, че извънредните мерки за развитие на селските райони във връзка с COVID-19 следва да бъдат разширени, за да се преодолеят текущите проблеми с ликвидността, които излагат на риск жизнеспособността на селскостопанските дейности и застрашават малките предприятия с дейност в областта на преработката, предлагането на пазара или разработването на селскостопански продукти; 40. счита, че следва да се приемат мерки, за да се гарантира по-голяма гъвкавост за вноса на стоки от решаващо значение (по-специално зърнени култури, соя и торове) от държави извън ЕС, без да се накърняват стандартите на ЕС; 41. отново потвърждава ангажиментите си по отношение на устойчивостта и безопасността на храните и подчертава, че всички вносни храни и фуражи трябва да отговарят на стандартите на ЕС за устойчивост и безопасност на храните, включително за пределно допустимите стойности на остатъчни вещества от пестициди и антимикробни средства; осъжда всички предложения за злоупотреба с настоящите кризи с цел отслабване на тези изисквания и ангажименти; 42. призовава по-специално Комисията да подкрепи секторните организации, за да се осигурят нови пазари за внос, които гарантират доставките на храни и селскостопански суровини, особено за добитъка, и по този начин да се избегне излагането на риск на продоволствената сигурност в Европа; 43. призовава Съвета и Комисията спешно да освободят резерва за кризи в размер на 479 милиона евро, за да се помогне на селскостопанския сектор да се справи настоящите пазарни предизвикателства; отбелязва обаче, че този резерв за кризи, след като бъде изчерпан, не може да бъде попълнен отново с финансиране от ОСП; поради това призовава за незабавно освобождаване на допълнителни средства, готови за мобилизиране, в случай че резервът за кризи бъде изчерпан; 44. призовава Комисията, с оглед на недостига на протеинови култури, да предложи всеобхватна европейска стратегия за протеините с цел увеличаване на европейското производство на протеини и намаляване на зависимостта на Съюза от трети държави в това отношение;
(7)
ОВ L 347, 20.12.2013 г., стp. 671.